PMIndiaData/PMIndiaSum huggingface dataset:
प्रधानमंत्री ने इटली के प्रधानमंत्री के साथ टेलीफोन पर बातचीत की

प्रधानमंत्री श्री नरेन्द्र मोदी ने इटली के प्रधानमंत्री श्री मट्टेयो रेंजी के साथ टेलीफोन पर बातचीत की। इसके लिए इटली की ओर से अनुरोध किया गया था। प्रधानमंत्री रेंजी ने श्री मोदी को चुनावों में मिली बड़ी जीत के लिए बधाई दी। प्रधानमंत्री श्री मोदी ने इसके लिए श्री मट्टेयो रेंजी को धन्यवाद देते हुए यह इच्छा जाहिर की कि उनके कुशल नेतृत्व में इटली आर्थिक विकास और समृद्धि की राह पर आगे बढ़ेगा। उन्होंने इटली के साथ द्विपक्षीय संबंधों को और मजबूत करने के लिए भारत की प्रतिबद्धता दोहराई। इस संदर्भ में उन्होंने व्यापार और निवेश बढ़ाकर आर्थिक सहयोग को मजबूत करने की जरूरत पर भी जोर दिया। प्रधानमंत्री श्री नरेन्द्र मोदी ने यूरोपीय संघ की प्रेसीडेंसी ऑफ काउंसिल के लिए इटली की पूर्व धारणा पर बधाई देते हुए यह उम्मीद जाहिर की कि इटली की प्रेसीडेंसी के अधीन भारत के संबंध यूरोपीय संघ के साथ तेजी से विकसित होंगे और भारत और यूरोपीय संघ के बीच व्यापार और निवेश अनुबंध को अंतिम रूप देने में प्रगति होगी। प्रधानमंत्री श्री रेंजी ने इटली के नाविकों के मामले का जल्दी समाधान करने का अनुरोध किया। प्रधानमंत्री मोदी ने इस बात पर जोर दिया कि उचित और शीघ्र समाधान आपसी हितों में है। उन्होंने बताया कि नाविकों ने याचिकाएं दायर की हैं और मामला भारत के उच्चतम न्यायालय में विचाराधीन है। उन्होंने इटली पक्ष को न्यायालय की प्रक्रिया द्वारा यह मामला निपटाने देने के लिए इटली को प्रोत्साहित किया। इस संदर्भ में उन्होंने जोर दिया कि भारतीय न्यायापालिका स्वतंत्र और निष्पक्ष है और उन्हें पूरा विश्वास है कि इस मामले में निर्णय लेते समय वह सभी पहलुओं को ध्यान में रखेगी। दोनों प्रधानमंत्रियों ने सभी स्तरों पर नजदीकी बातचीत कायम रखने पर सहमति व्यक्त की।
प्रधानमंत्री ने 26/11 के आतंकी हमले में शहीद हुए सुरक्षाकर्मियों की बहादुरी को सलाम किया और आतंकवाद से सख्ती से निपटने की प्रतिबद्धता को दोहराया

प्रधानमंत्री श्री नरेन्द्र मोदी ने आज ही के दिन 2008 में मुंबई में आतंकी हमलों के दौरान शहीद हुए उन सभी सुरक्षाकर्मियों को सलाम किया है जिन्होंने दूसरों की जिंदगी बचाने के लिए अपने प्राणों की आहूति दे दी। उन्होंने आतंकवाद से सख्ती से निपटने के भारत के संकल्प को भी दोहराया। प्रधानमंत्री ने कहा कि “मुंबई में 2008 में हुए भयावह आतंकी हमलों को याद करते हुए हम उन सभी बेगुनाह लोगों को श्रद्धांजलि अर्पित करते हैं जिन्होंने इस हमले में अपनी जान खो दी। हम उन बहादुर सुरक्षाकर्मियों को सलाम करते हैं जिन्होंने उस दुर्भाग्यपूर्ण दिन दूसरों की जान की रक्षा के लिए अपने प्राण न्योछावर कर दिए। वे हमारे सच्चे नायक हैं। आज आतंकवाद के खिलाफ एकजुट होकर लड़ने और मानवता के लिए आतंकवाद को जड़ से उखाड़ फेंकने की प्रतिबद्धता को दोहराने का दिन है।”
प्रधानमंत्री ने राष्‍ट्रीय ग्रामीण स्‍वराज अभियान की शुरूआत की; जनजातियों  के समस्‍त विकास के लिए रोडमैप का अनावरण किया

प्रधानमंत्री श्री नरेन्‍द्र मोदी ने मध्‍य प्रदेश के मंडला में एक सार्वजनिक सभा में आज राष्‍ट्रीय ग्रामीण स्‍वराज अभियान की शुरूआत की। उन्‍होंने अगले पांच वर्ष के दौरान जनजातियों के सम्‍पूर्ण विकास के लिए एक रोडमैप का अनावरण किया। प्रधानमंत्री ने मंडला जिले के मनेरी में भारतीय रेल निगम के एक एलपीजी बॉटलिंग प्‍लांट की आधारशिला रखीं। उन्‍होंने एक स्‍थानीय सरकारी डायरेक्‍टरी भी लांच की। प्रधानमंत्री ने गांवों के उन सरपंचों का स्‍वागत किया, जिन्‍होंने शत-प्रतिशत धुआं रहित रसोइयों, मिशन इन्‍द्रधनुष के तहत शत-प्रतिशत टीकाकरण और सौभाग्‍य योजना के तहत शत-प्रतिशत विद्युतीकरण का लक्ष्‍य हासिल किया है। मध्यप्रदेश के मंडला में देशभर से आये पंचायती राज प्रतिनिधियों को संबोधित करते हुए प्रधानमंत्री ने महात्‍मा गांधी के ग्रामोदय से राष्‍ट्रोदय और ग्राम स्‍वराज को याद किया। उन्‍होंने कहा कि राष्‍ट्रीय पंचायती राज दिवस के मौके पर मध्‍यप्रदेश आकर वह खुशी महसूस कर रहे हैं। उन्‍होंने कहा कि महात्‍मा गांधी हमेशा गांवों के महत्‍व पर जोर देते थे और ग्राम स्‍वराज की बातें किया करते थे। उन्‍होंने सभी लोगों से गांवों की सेवा करने का संकल्‍प लेने का आग्रह किया। प्रधानमंत्री ने कहा कि जब ग्रामीण विकास की बातें होती है, तो बजट महत्‍वपूर्ण हो जाता है, लेकिन पिछले कुछ वर्षों में इस संबंध में स्थितियां बदली हैं। लोग अब यह सुनिश्चित करने की जरूरत के बारे में बातें करने लगे है कि परियोजना के लिए आवंटित राशि का इस्‍तेमाल हो और योजना समय पर पार‍दर्शिता के साथ सम्‍पन्‍न हो। श्री मोदी ने लोगों से अपने बच्‍चों की पढ़ाई पर जोर देने का आग्रह किया और कहा कि बच्‍चों के भविष्‍य के लिए यह आवश्‍यक है। प्रधानमंत्री ने कृषि क्षेत्र में आत्‍मनिर्भरता के लिए कोशिश करने पर जोर दिया। उन्‍होंने पंचायत जनप्रतिनिधियों से जल संरक्षण पर ध्‍यान देने का आग्रह किया। उन्‍होंने कचरे को ऊर्जा में बदलने के अलावा वित्‍तीय समावेश के लिए जन-धन योजना, जनजातीय समुदायों के सशक्तिकरण के लिए वन-धन योजना और किसानों को अधिक आत्‍मनिर्भर बनाने के लिए गोबर-धन योजना के महत्‍व के बारे में बताया। प्रधानमंत्री ने कहा कि गांवों में बदलाव से ही भारत की कायापलट को सुनिश्चित किया जाएगा। प्रधानमंत्री ने यह भी कहा कि केन्‍द्र सरकार द्वारा उठाये गये हाल के कदम महिला सुरक्षा की दिशा में लाभकारी होंगे।
प्रधानमंत्री ने स्वच्छता ही सेवा की दिशा में प्रतिष्ठित व्यक्तियों एवं समूहों के योगदान की सराहना की

प्रधानमंत्री श्री नरेन्द्र मोदी ने ‘स्वच्छता ही सेवा’ अभियान की दिशा में प्रतिष्ठित व्यक्तियों एवं समूहों के योगदान की सराहना की है। राष्ट्रव्यापी स्वच्छता अभियान ‘स्वच्छता ही सेवा’ की शुरुआत 15 सितंबर को हुई थी और आज दो अक्टूबर को गांधी जयंती के अवसर पर इसका समापन हुआ। इस दिन को स्वच्छ भारत दिवस के रूप में भी मनाया जाता है। अपने कई ट्वीट्स में प्रधानमंत्री ने श्री अनुपम खेर, श्री मोहनलाल, श्रीमती चंदा कोचर, इंडिया टुडे ग्रुप, इंडिया टीवी न्यूज, सद्गुरू जग्गी वासुदेव, भारतीय क्रिकेट टीम, श्री राजीव चंद्रशेखर, डेटोल इंडिया, एनडीटीवी, रिलायंस फाउंडेशन, टाटा ट्रस्ट्स, श्री अक्षय कुमार और श्री श्री रविशंकर के स्वच्छ भारत मिशन को समर्थन और इसकी दिशा में उनके प्रयासों की सराहना की। प्रधानमंत्री ने अपने ट्वीट्स में कहा – अनुपम जी की प्रशंसनीय पहल। प्रख्यात अभिनेता @Mohanlal का उत्कृष्ट प्रयास। @CKforCleanIndia की ओर से महत्वपूर्ण संदेश। उन्होंने @ICICIBank परिवार के साथ स्वच्छ भारत मिशन में महत्वपूर्ण योगदान दिया है। मैं स्वच्छता के बारे में और जागरूकता के लिए उठाए गए सक्रिय कदमों की खातिर @IndiaToday परिवार की प्रशंसा करता हूं। सभी #सफाईगीरी पुरस्कार विजेताओं को बधाई। @indiatvnews की शानदार पहल। यह आगे पूरे देश में सफाई का संदेश फैलाएगा। मैं देश की नदियों को साफ रखने की खातिर जागरूकता फैलाने के आदर्श प्रयासों के लिए @SadhguruJV और ईशा फाउंडेशन की टीम को बधाई देता हूं। भारत को स्वच्छ बनाने के लिए भारतीय क्रिकेट टीम का सराहनीय संदेश। राजीव जी का अच्छा प्रयास। मैं इस पहल के लिए @DettolIndia एवं @ndtv की सराहना करता हूं। इस टाइमलाइन पर सफार्ई के लिए किए गए कई प्रेरक प्रयास उपलब्ध हैं। https://twitter.com/swachhindia. स्वच्छ भारत की दिशा में @ril_foundation ने समूचे देश में प्रशंसनीय कार्य किया है। जरा इस टाइमलाइन पर एक नजर डालिए। https://twitter.com/ril_foundation @tatatrusts को बधाई। स्वच्छ भारत मिशन के समर्थन में प्रत्येक जिले में एक युवा पेशेवर की उनकी प्रेरक पहल प्रशंसनीय है। @akshaykumar बहुत अच्छा लिखा। स्वच्छ भारत मिशन के लिए आपके दृढ़ समर्थन की सराहना करता हूं। आपका और आर्ट ऑफ लिविंग परिवार का उत्कृष्ट प्रयास! 125 करोड़ भारतीय एक साथ मिलकर स्वच्छ भारत बनाएंगे।
मंत्रिमंडल ने सेबी और एफएससी के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारतीय प्रतिभूति और विनिमय बोर्ड (सेबी) और वित्‍तीय सेवा आयोग (एफएससी), जिब्राल्‍टर के बीच पारस्‍परिक सहयोग और तकनीकी सहायता से संबंधित समझौता ज्ञापन (एमओयू) पर हस्‍ताक्षर किए जाने को अपनी मंजूरी प्रदान कर दी है। इस एमओयू से दो विनियामकों के बीच आर्थिक संबंधों के विकास और सहयोग बढ़ने की सम्‍भावना है और इसका लक्ष्‍य दोनों देशों में प्रतिभूति बाजारों के प्रभावी विकास हेतु परिस्‍थितियां सृजित करना है। इससे इन हस्‍ताक्षरकर्ताओं के बीच सूचना साझा करने के तन्‍त्र को मजबूत बनाने की दिशा में भी मदद मिलेगी। इससे सेबी और एफएससी जिब्राल्‍टर की विदेशी पारस्‍परिक सहयोग और विनियमन कार्यकलापों का महत्‍व बढ़ने की भी आशा है।
प्रधानमंत्री ने उत्तर प्रदेश के अयोध्या में भगवान श्री रामलला विराजमान के दर्शन किये और उनकी पूजा-अर्चना की

दीपावली की पूर्व संध्या पर, प्रधानमंत्री श्री नरेन्द्र मोदी ने आज उत्तर प्रदेश में अयोध्या का दौरा किया और भगवान श्री रामलला विराजमान के दर्शन किये तथा उनकी पूजा-अर्चना की। प्रधानमंत्री ने श्री राम जन्मभूमि तीर्थ क्षेत्र स्थल का निरीक्षण किया। उन्होंने मंदिर स्थल पर पवित्र परियोजना से जुड़े श्रमजीवियों तथा अन्य लोगों से बातचीत भी की।
प्रधानमंत्री के लोक सभा में दिए वक्तव्य का मूल पाठ

आदरणीय अध्यक्ष महोदयाजी, सदन में और देश में जो आक्रोश है, उस आक्रोश में मैं भी मेरा स्वर मिलाता हूं। यह देश, अलगाववाद के मुद्दे पर, आतंकवाद के मुद्दे पर, दलबन्दी के आधार पर न पहले भी सोचता था, न आज भी सोचता है, न आगे भी सोचेगा। सदन भी, एक स्वर से इस प्रकार की किसी भी हरकत के प्रति अपना आक्रोश भी व्‍यक्‍त करे, जो आज किया है, और मैं इस सदन को विश्‍वास दिलाता हूं, मैं देश को विश्‍वास दिलाता हूं कि सरकार बनने के बाद जो कुछ भी गतिविधियां हो रही है, न वो भारत सरकार से मशवरा करके हो रही है, न भारत सरकार को जानकारी देकर के हो रही है। और इसलिए मेरा इस सदन के माननीय सदस्‍यों से आग्रह है कि आप समय आने पर अवश्‍य राजनैतिक टिपण्णियां करें। भारतीय जनता पार्टी वहां पर सरकार में हिस्‍सेदार है, इसके लिए आप भरपूर आलोचना भी करें, और वो आपका हक है और होना भी चाहिए। लेकिन हम ऐसा न करें कि देश की एकता के संबंध में हमारे भिन्न स्वर हैं, यह message न दुनिया में जाना चाहिए, न कश्‍मीर में जाना चाहिए, न देश में जाना चाहिए। और इसलिए मैं इस सदन को और पूरे देश को विश्‍वास दिलाना चाहता हूं कि यह सरकार ऐसी किसी भी हरकतों को स्‍वीकार नहीं करती है। देश की एकता और अखंडता में कोई समझौता हमें मंजूर नहीं है। संविधान की मर्यादाओं में ही कदम उठाए जाते हैं, आगे भी उठाए जाएंगे। दूसरा… मोदी जी चुप क्‍यों हैं? मैंने उस सदन में भी इस विषय में विस्‍तार से अपनी बात कही थी। और इसलिए ऐसा कोई कारण नहीं है कि हमें चुप रहना पड़े। हम इन विषयों में वो लोग है, जिन्‍होंने इन्‍हीं आदर्शों के लिए श्‍यामा प्रसाद मुखर्जी को बलि दिया है। और इसलिए कृपा करके हमें देशभक्ति मत सिखाएं। और मैं आपको कहना चाहता हूं हमने कुछ बातों का clarification मांगा है, और जैसे माननीय गृहमंत्री जी ने कहा वो clarification आने के बाद वे भी सदन को जानकारी दी जाएगी। और इसलिए मैं फिर एक बार कहता हूं यह आक्रोश किसी दल का नहीं है, यह आक्रोश देश का है। यह आक्रोश उस bench का और उस bench का नहीं है, यह आक्रोश पूरे सदन का है। और हम एक स्‍वर से अलगाववादी ताकतों को, अलगाववाद को समर्थन करने वालों को, और कानून का दुरुपयोग करने वालों को हम हमारा आक्रोश अभिव्‍यक्‍त करते हैं और आने वाले दिनों में सदन जो एकता और अखंडता के लिए प्रतिबद्ध है, उसके लिए जो भी आवश्‍यक कदम उठाने होंगे यह सरकार उठाएगी।
प्रधानमंत्री नीदरलैंड की महारानी महामहिम मैक्सिमा से मिले

प्रधानमंत्री श्री नरेन्द्र मोदी आज नीदरलैंड साम्राज्य की महारानी महामहिम मैक्सिमा से मिले। महारानी मैक्सिमा विकास के लिए समावेशी वित्त के लिए संयुक्त राष्ट्र महासचिव के विशेष दूत के रूप में भारत की यात्रा पर हैं। प्रधानमंत्री मोदी और महारानी मैक्सिमा ने भारत सरकार द्वारा वित्तीय समावेश में वृद्धि के लिए पिछले कुछ वर्षों में जनधन योजना, प्रधानमंत्री जीवन ज्योति बीमा योजना, प्रधानमंत्री बीमा सुरक्षा योजना तथा अटल पेंशन योजना जैसे उठाए गए विभिन्न कदमों पर विचार-विमर्श किया। महारानी मैक्सिमा ने इन कदमों के जरिए हुई प्रगति की सराहना की। दोनों नेताओं ने वैश्विक विकास वित्त पर भी चर्चा की। महारानी मैक्सिमा ने इस दिशा में भारतीय तकनीकी और आर्थिक सहयोग (आईआईटीईसी) योजना के माध्यम से भारत के प्रयासों की सराहना की। उन्होंने विदेशों में मेज़बान देश की आवश्यकता और प्राथमिकता के आधार पर विकास परियोजनाओं के लिए रियायती दर पर ऋण देने के प्रावधान की भी सराहना की।
प्रधानमंत्री की औचक सियाचिन यात्रा; भारतीय सशस्‍त्र सेनाओं के अधिकारियों और जवानों के साथ दीपावली मनायी

प्रधानमंत्री ने जवानों से कहा: मैं प्रधानमंत्री के रूप में अपनी प्रथम दीपावली आपके साथ मनाने आया हूं। अपनों के बीच आकर खुशी हुई। आपके सपने और जिम्‍मेदारियां हम सभी की जिम्‍मेदारियां हैं। समूचा राष्‍ट्र आपके साथ कंधे से कंधा मिलाए खड़ा है। प्रधानमंत्री श्री नरेंद्र मोदी ने आज सियाचिन का औचक दौरा किया। 12,000 फुट की ऊंचाई पर स्थित सियाचिन बेस कैम्‍प में भारतीय सशस्‍त्र सेनाओं के अधिकारियों और जवानों को संबोधित करते हुए उन्होने कहा कि सीमाओं की रक्षा के लिए अपनी जान न्‍यौछावर करने वाले जवानों की बदौलत ही देश के 125 करोड़ से अधिक लोग आज अपने घरों में सुरक्षित दीपावली मना रहे हैं। राष्‍ट्र को सेना के तीनों अंगों पर गर्व है। उन्‍होंने कहा कि मैं जवानों के परिवार के सदस्‍यों के प्रतिनिधि के रूप में जवानों के साथ दीपावली मनाने आया हूं। उन्‍होंने कहा कि यह मेरा सौभाग्‍य है कि मैं आंशिक दृष्टि से जवानों और आंशिक रूप से जम्‍मू-कश्‍मीर के बाढ़ पीडि़तों के साथ प्रधानमंत्री के रूप में दीपावली मनाने आया हूं। श्री नरेंद्र मोदी ने कहा कि भारतीय सशस्‍त्र सेनाएं बेजोड़ हैं जो युद्ध के मैदान में दुश्‍मन को परास्‍त करती हैं तो किसी भी प्रकार के संकट या प्राकृतिक आपदा के समय देश के सभी लागों की सहायता करती हैं। उन्‍होंने श्रीनगर में आयी हाल की बाढ़ के दौरान लोगों को राहत पहुंचाने में सेना के व्‍यापक योगदान की याद दिलायी। प्रधानमंत्री ने इस बात के लिए भी सेना की सराहना की कि महिलाएं भी अब भारतीय सशस्‍त्र सेनाओं महत्‍वपूर्ण योगदान कर रही हैं। प्रधानमंत्री ने कहा कि आपके सपने और जिम्‍मेदारियां हम सभी की जिम्‍मेदारियां हैं। समूचा राष्‍ट्र आपके साथ कंधे से कंधा मिलाए खड़ा है। प्रधानमंत्री ने बाद में जवानों के कल्‍याण के लिए 5 लाख रुपये का चेक भेंट किया और जवानों में मिठाइयां भी वितरित कीं। उन्‍होंने आगन्‍तुक पुस्तिका में लिखा कि देश की सीमाओं की रक्षा करने वाले जवान हमारे ऋषि- मुनियों से किसी भी तरह कम नहीं हैं। प्रधानमंत्री करीब एक घंटे तक सियाचिन बेस कैम्‍प में रहे।
भारत-श्रीलंका आभासी द्विपक्षीय शिखर सम्मेलन में प्रधान मंत्री द्वारा उद्घाटन टिप्पणियां

Excellency, Prime Minister Mahinda Rajapaksa नमस्कार, आयुबोवान, वनक्कम। Excellency, मैं इस वर्चुअल समिट में आपका हार्दिक स्वागत करता हूँ।हमेशा की तरह, आपकी पहली Official Visit पर भारत में आपका स्वागत करके हमें बहुत खुशी होती। वह निमंत्रण हमेशा आपके लिए रहेगा। वर्तमान स्थिति को देखते हुए मुझे खुशी है कि हम यह वर्चुअल समिट कर रहे हैं। इस समिट के लिए आपने मेरा निमंत्रण स्वीकार किया, इसके लिए मैं आपको बहुत धन्यवाद देता हूं। मैं आपको प्रधानमंत्री पद ग्रहण करने के लिए बधाई देता हूँ। संसदीय चुनावों में SLPP की भारी जीत के लिए भी आपको फिर से बधाई देता हूँ। यह ऐतिहासिक जीत जनता का आपके नेतृत्व में विश्वास दिखाती है। भारत और श्रीलंका के बहुमुखी संबंध हजारों साल पुराने हैं। मेरी सरकार की Neighbourhod First नीति और सागर Doctrine के तहत श्रीलंका से संबंधों को हम विशेष और उच्च प्राथमिकता देते हैं। भारत और श्रीलंका बिम्सटेक, IORA, SAARC मंचों पर भी घनिष्ठ सहयोग करते हैं।आपकी पार्टी की हाल ही की जीत के बाद भारत और श्रीलंका संबंधों में एक नए ऐतिहासिक अध्याय को जोड़ने का बहुत अच्छा अवसर बना है। दोनों देशों के लोग नई आशा और उत्साह के साथ हमारी ओर देख रहे हैं। मुझे पूरा विश्वास है कि आपको प्राप्त मजबूत जनादेश और आपकी नीतियों को संसद से मिल रहे मजबूत समर्थन से हमें द्विपक्षीय सहयोग के सभी क्षेत्रों में प्रगति करने में मदद मिलेगी। अब मैं प्रधानमंत्री राजपक्ष को अपने ओपनिंग रिमार्क्स देने की विनंती करता हूँ।
प्रधानमंत्री ने अहिंसा यात्रा संपन्नता समारोह कार्यक्रम को संबोधित किया

‘वसुधैव कुटुम्बकम’ की परंपरा का विस्तार करने और आध्यात्मिक संकल्प के रूप में ‘एक भारत श्रेष्ठ भारत’ के मंत्र का प्रचार-प्रसार करने के लिए तेरापंथ की प्रशंसा की “किसी भी प्रकार का व्यसन नहीं होने पर ही वास्तविक आत्म-साक्षात्कार संभव है” “भारत की प्रवृत्ति, सरकार के माध्यम से सब कुछ करने की कभी भी नहीं रही है; यहाँ सरकार, समाज और आध्यात्मिक प्राधिकार की हमेशा समान भूमिका रही” प्रधानमंत्री श्री नरेन्द्र मोदी ने आज श्वेतांबर तेरापंथ के अहिंसा यात्रा संपन्नता समारोह कार्यक्रम को वीडियो कांफ्रेंसिंग द्वारा दिए गए संदेश के माध्यम से संबोधित किया। शुरुआत में, प्रधानमंत्री ने भारतीय संतों की हजारों साल पुरानी परंपरा को याद किया, जो निरंतर गतिमान रहने पर जोर देती है। उन्होंने विशेष रूप से उल्लेख किया कि श्वेतांबर तेरापंथ ने आलस्य-त्याग को आध्यात्मिक संकल्प में परिणत कर दिया है। उन्होंने आचार्य महाश्रमण जी को तीन देशों में 18 हजार किलोमीटर की ‘पदयात्रा’ पूरी करने के लिए बधाई दी। प्रधानमंत्री ने ‘वसुधैव कुटुम्बकम’ की परंपरा का विस्तार करने और आध्यात्मिक संकल्प के रूप में ‘एक भारत श्रेष्ठ भारत’ के मंत्र का प्रचार करने के लिए आचार्य की सराहना की। प्रधानमंत्री ने श्वेतांबर तेरापंथ के साथ लंबे समय तक जुड़े रहने को भी याद किया और अपने पहले के वक्तव्य को याद किया, “ये तेरा पंथ है, ये मेरा पंथ है” – यह तेरापंथ मेरा पथ है। प्रधानमंत्री ने 2014 में लाल किले से शुरू हुई ‘पदयात्रा’ के महत्व को रेखांकित किया और इस संयोग के बारे में बताया कि उन्होंने स्वयं उसी वर्ष भारत के प्रधानमंत्री के रूप में अपनी सार्वजनिक सेवा व जन कल्याण की नयी यात्रा शुरू की थी। श्री मोदी ने पदयात्रा की थीम – सद्भाव, नैतिकता और नशामुक्ति – की भी प्रशंसा की। उन्होंने कहा कि किसी भी प्रकार के व्यसन की अनुपस्थिति में ही वास्तविक आत्म-साक्षात्कार संभव है। व्यसन से मुक्ति के जरिये स्वयं का ब्रह्मांड के साथ विलय हो जाता है और इस प्रकार सभी का कल्याण होता है। प्रधानमंत्री ने कहा कि आज आजादी के अमृत महोत्सव के बीच देश, समाज और राष्ट्र के प्रति कर्तव्य का आह्वान कर रहा है। उन्होंने कहा कि देश; सबका साथ, सबका विकास, सबका विश्वास और सबका प्रयास की भावना के साथ आगे बढ़ रहा है। प्रधानमंत्री ने इस बात पर जोर दिया कि भारत की प्रवृत्ति कभी भी सरकार के माध्यम से सब कुछ करने की नहीं रही है और यहां सरकार, समाज तथा आध्यात्मिक प्राधिकार की हमेशा समान भूमिका रही है। उन्होंने कहा कि देश अपने संकल्पों को पूरा करने की दिशा में कर्तव्य पथ पर चलते हुए इस भावना को प्रदर्शित कर रहा है। अंत में, प्रधानमंत्री ने आध्यात्मिक संतों से देश के प्रयासों और संकल्पों को आगे बढ़ाते रहने का अनुरोध किया।
प्रधानमंत्री ने बिहार बस दुर्घटना में हुई मौतों पर दुख व्यक्त किया है

प्रधानमंत्री श्री नरेन्द्र मोदी ने बिहार के मधुबनी जिले में बस दुर्घटना में हुए जान के नुकसान पर शोक व्यक्त किया है। प्रधानमंत्री ने कहा, “बिहार के मधुबनी जिले में बस दुर्घटना से बेहद दुखी हूं। मेरी संवेदनाएं दुख की इस घड़ी में शोक संतप्त परिवारों के साथ हैं।”
प्रधानमंत्री ने भारतीय संविधान के सभी निर्माताओं को श्रद्धांजलि दी, मसौदा समिति के अध्यक्ष के रूप में डॉ. बाबा साहेब अम्बेडकर के प्रयासों को नमन किया

प्रधानमंत्री श्री नरेन्द्र मोदी ने भारतीय संविधान के सभी निर्माताओं को अपनी श्रद्धांजलि दी और संविधान की मसौदा समिति के अध्यक्ष के रूप में डॉ. बाबा साहेब अम्बेडकर के प्रयासों को नमन किया। प्रधानमंत्री ने कहा, “हमारे संविधान के निर्माताओं के सभी महान व्यक्तित्वों को श्रद्धांजलि। मैं मसौदा समिति के अध्यक्ष के रूप में डॉ. अम्बेडकर के प्रयासों को नमन करता हूं।”
प्रधानमंत्री ने राष्ट्रमंडल खेल, 2022 में जूडो में कांस्य पदक जीतने पर विजय कुमार यादव को बधाई दी

प्रधानमंत्री श्री नरेन्द्र मोदी ने बर्मिंघम राष्ट्रमंडल खेल, 2022 में जूडो में कांस्य पदक जीतने पर विजय कुमार यादव को बधाई दी है। एक ट्वीट में प्रधानमंत्री ने कहा; "विजय कुमार यादव ने राष्ट्रमंडल खेल में जूडो में कांस्य पदक जीता है और देश को गौरवान्वित किया है। उनकी सफलता भारत में खेलों के भविष्य के लिए शुभ संकेत है। आने वाले समय में वे सफलता की नई ऊंचाइयां छूते रहें।"
महाराष्ट्र के मुख्यमंत्री और उपमुख्यमंत्री ने प्रधानमंत्री से भेंट की

महाराष्ट्र के मुख्यमंत्री श्री एकनाथ शिंदे और महाराष्ट्र के उपमुख्यमंत्री श्री देवेंद्र फडणवीस ने आज प्रधानमंत्री श्री नरेन्द्र मोदी से भेंट की। प्रधानमंत्री कार्यालय ने ट्वीट किया; "महाराष्ट्र के मुख्यमंत्री श्री @mieknathshinde और उपमुख्यमंत्री श्री @Dev_Fadnavis ने प्रधानमंत्री से भेंट की।"
प्रधानमंत्री ने प्रसिद्ध सूफी गायक श्री प्यारेलाल वडाली के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध सूफी गायक श्री प्यारेलाल वडाली के निधन पर शोक व्यक्त किया है। प्रधानमंत्री ने कहा है, ‘मैं श्री प्यारेलाल वडाली के निधन से बहुत दुखी हूं। उनके गायन ने दुनिया भर में लोकप्रियता अर्जित की है। उनका गायन सूफी संगीत के प्रति लोगों को आकर्षित करता रहेगा। भगवान उनकी आत्मा को शांति दे।’
केन्द्रीय मंत्रिमंडल ने श्रम और रोजगार के क्षेत्रों में प्रशिक्षण और शिक्षा जारी रखने के लिए भारत और इटली के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने श्रम एवं रोजगार के क्षेत्रों में प्रशिक्षण और शिक्षा के लिए भारत और इटली के बीच समझौता ज्ञापन को अपनी मंजूरी दी है। लाभ : यह समझौता ज्ञापन निम्नलिखित के माध्यम से कार्य क्षेत्र में उत्कृष्ट कार्य को बढ़ावा देने के लिए प्रशिक्षण और शैक्षिक गतिविधियों के विस्तार में सहायता प्रदान करेगा : प्रशिक्षण, कार्य-पद्धतियों और तकनीकियों के बारे में संयुक्त प्रशिक्षण कार्यक्रमों को आयोजित करना; विभिन्न सामाजिक भागीदारों के लिए नए प्रशिक्षण मॉड्यूल विकसित करना; श्रम रोजगार के बारे में विभिन्न विषयों में विशेष रूप से तैयार प्रशिक्षण कार्यक्रमों का आयोजन करना; प्रशिक्षण कार्य-पद्धतियों का मूल्यांकन करना; विशेष रूप से श्रम प्रशासन के संदर्भ में, प्रशिक्षण कार्यक्रमों के बारे में अच्छी कार्यप्रणाली का आदान-प्रदान करना; प्रशिक्षण मॉड्यूल की आपूर्ति और सुविधा में एक-दूसरे की मदद करना तथा अध्ययन-भ्रमणों का आयोजन करना; और ज्ञान और जानकारी साझा करने के लिए प्रशिक्षकों का आदान-प्रदान करना मुख्य प्रभाव : इस समझौता ज्ञापन का मुख्य प्रभाव कार्य के क्षेत्र में बदलाव से उत्पन्न होने वाली चुनौतियों से निपटने में दोनों संस्थानों की तकनीकी क्षमताओं का उन्नयन करने पर पड़ेगा। यह अंतर्राष्ट्रीय कार्यक्रमों को विकसित और आयोजित करने की तकनीकी क्षमताओं और वी.वी.गिरि राष्ट्रीय श्रम संस्थान (वीवीजीएनएलआई), नोएडा के एशिया प्रशांत क्षेत्र में एक शीर्ष प्रशिक्षण संस्थान के रूप में क्रमिक विकास को बढ़ाएगा। यह समझौता ज्ञापन समस्त एशिया प्रशांत क्षेत्र से सामाजिक भागीदारों के व्यापक क्षेत्र तक अपनी पहुंच का विस्तार करेगा। पृष्ठभूमि : वी.वी.गिरि राष्ट्रीय श्रम संस्थान (वीवीजीएनएलआई) नोएडा, केंद्रीय श्रम और रोजगार मंत्रालय, भारत सरकार के अधीन एक स्वायत्त निकाय है, इसने और अंतर्राष्ट्रीय श्रम संगठन के अंतर्राष्ट्रीय प्रशिक्षण केंद्र (आईटीसी – आईएलओ), टूरिन ने 2012 में समझौता ज्ञापन पर हस्ताक्षर किए थे। इसने ज्ञान और अनुभव की आपसी साझेदारी के साथ अनेक गतिविधियों में सहायता प्रदान की। समझौता ज्ञापन का उद्देश्य व्यावसायिक सहयोग जारी रखने के लिए संस्थानों के बीच सहयोग को औपचारिक रूप प्रदान करना है। अंतर्राष्ट्रीय श्रम संगठन (आईएलओ) के अंतर्राष्ट्रीय प्रशिक्षण केंद्र (आईटीसी) की स्थापना 1964 में टूरिन में हुई थी। तभी से यह अंतर्राष्ट्रीय स्तर पर श्रम के विभिन्न आयामों के बारे में प्रशिक्षण देने के लिए सर्वाधिक महत्वपूर्ण केंद्र बिन्दु के रूप में कार्य कर रहा है। आईटीसी रोजगार, श्रम, मानव संसाधन विकास और क्षमता निर्माण के बारे में अंतर्राष्ट्रीय विशेषज्ञता का व्यापक भंडार है। आईटीसी का एक प्रमुख उद्देश्य श्रम और रोजगार के क्षेत्र में प्रशिक्षण गतिविधियों में नियोजित प्रमुख संस्थानों के साथ भागीदारी विकसित करना है।
प्रधानमंत्री ने बिहार वासियों को बिहार दिवस पर बधाई दी

प्रधानमंत्री श्री नरेन्द्र मोदी ने बिहार दिवस के अवसर पर बिहार के लोगों को बधाई दी है। एक ट्वीट में प्रधानमंत्री ने कहा हैः "बिहार के सभी भाइयों और बहनों को बिहार दिवस की हार्दिक बधाई। मेरी कामना है कि ऐतिहासिक और सांस्कृतिक विरासत से समृद्ध यह प्रदेश विकास के नए-नए कीर्तिमान स्थापित करता रहे।"
प्रधानमंत्री ने कनाडा के विदेश मंत्री और अन्तर्राष्ट्रीय व्यापार मंत्री का स्वागत किया

प्रधानमंत्री श्री नरेन्द्र मोदी ने कनाडा के विदेश मंत्री श्री जॉन बेयर्ड और कनाडा के अन्तर्राष्ट्रीय व्यापार मंत्री श्री एड फास्ट का स्वागत किया। श्री जॉन बेयर्ड दोनों देशों के बीच दूसरे दौर की सामरिक वार्ता के लिए भारत की यात्रा पर आए हैं। भारत की विदेश मंत्री इस वार्ता की सह-अध्यक्ष है। प्रधानमंत्री ने भारत और कनाडा के बीच घनिष्ठ सहयोग का स्वागत किया और द्विपक्षीय संबंधों की व्यापकता पर संतोष व्यक्त किया, जिसमें आर्थिक सहयोग, कृषि, सुरक्षा, असैन्य परमाणु ऊर्जा, शिक्षा, और विज्ञान व प्रौद्योगिकी के क्षेत्र शामिल है। प्रधानमंत्री ने व्यापार और निवेश, ऊर्जा, स्वास्थ्य, बुनियादी ढांचे के विकास के क्षेत्र में द्विपक्षीय संबंधों को मजबूत बनाने और दोनों देशों के लोगों के बीच आपसी संपर्कों के बढ़ाने का आह्वान किया। श्री बेयर्ड ने भारत के साथ सामरिक साझेदारी को मजबूत करने के लिए प्रधानमंत्री हार्पर की अगुवाई में कनाडा की सरकार की प्रतिबद्धता से अवगत कराया और प्रधानमंत्री श्री मोदी को कनाडा की यात्रा का निमंत्रण दिया। श्री एड फास्ट ने भी दोनों देशों के बीच व्यापक आर्थिक भागीदारी समझौते और द्विपक्षीय निवेश संवर्धन तथा सुरक्षा के बारे में जल्द निष्कर्ष निकालने की बात कही। प्रधानमंत्री श्री मोदी ने कनाडा के प्रधानमंत्री हार्पर द्वारा दिए गए निमंत्रण के लिए श्री बेयर्ड को धन्यवाद दिया और कहा कि वह आपसी सुविधाजनक तारीख को तय कर कनाडा की यात्रा करेंगे। प्रधानमंत्री ने यह भी कहा कि वह नवंबर 2014 में ऑस्ट्रेलिया के ब्रिस्बेन में होने वाले जी -20 शिखर सम्मेलन में प्रधानमंत्री हार्पर के साथ बैठक करेंगे।
म्‍यामांर के राष्‍ट्रपति को प्रधानमंत्री का तोहफा

प्रधानमंत्री श्री नरेन्‍द्र मोदी ने आज म्‍यामांर के राष्‍ट्रपति महामहिम श्री यू हतिन क्‍याव को साल्‍वीन नदी के विस्‍तार वाला 1841 के एक नक्‍शे की पुनर्निर्मित प्रति भेंट की। प्रधानमंत्री ने म्‍यामांर के राष्‍ट्रपति को एक बोधि वृक्ष की मूर्ति भी भेंट की। प्रधानमंत्री ने अपने ट्वीट में कहा कि “म्‍यामांर के राष्‍ट्रपति यू हतिन क्‍याव को साल्‍वीन नदी के 1841 का एक नक्‍शा भेंट किया साथ ही राष्‍ट्रपति को बोधि वृक्ष की एक मूर्ति भी भेंट की।”
प्रधानमंत्री 28 जून 2015 को ऑल इंडिया रेडियो पर ‘मन की बात’ करेंगे

प्रधानमंत्री श्री नरेन्द्र मोदी 28 जून, 2015 को ऑल इंडिया रेडियो पर ‘मन की बात’ कार्यक्रम की अगली श्रृंखला में राष्ट्र को संबोधित करेंगे। यह प्रधानमंत्री के नागरिकों के साथ अपने विचारों को साझा करने वाले रेडियो कार्यक्रम का नौवा संस्करण है। प्रधानमंत्री ने कार्यक्रम के लिए राय और विचारों को साझा करने के लिए नागरिकों को भी MyGov.in के ओपन फोरम पर आमंत्रित किया है। प्रधानमंत्री ने कहा है कि अगला ‘मन की बात’ कार्यक्रम 28 तारीख को होगा। कार्यक्रम के लिए अपनी राय और विचारों को MyGov मेरी सरकार ओपन फोरम https://mygov.in/group-issue/give-your-inputs-prime-ministers-mann-ki-baat पर साझा करें ।